Tidligere justitsminister og ikke mindst formand for de konservative Lars Barfoed blander sig nu i sagen om udlændinge- og integrationsminister Inger Støjberg (V) og adskillelsen af unge asylpar.

»Jeg synes, det er helt kaotisk, for det er jo tydeligvis sådan – det er vel ikke til at komme uden om for nogen - at der først er afgivet en forklaring i én retning, og så er der på samrådet afgivet en forklaring i en anden retning. Og nu er det helt kaotisk, fordi var det en pressemeddelelse eller en instruks?«, forklarer han, da han tirsdag deltager i radioprogrammet 'Huxi og det Gode Gamle Folketing' på Radio 24syv.

Her går han også i rette med Inger Støjbergs grundlovstale mandag, hvor hun forklarede, at sagen ifølge hende handler om for eller imod barnebrude.